বাঘের মুখে পড়েও প্রাণে রক্ষা! জঙ্গলমহলে হাড়হিম করা ঘটনা

বাঁকুড়া: ফের বাঁকুড়ার (Bankura) বারো মাইল জঙ্গলে ফিরল বাঘ (Tiger)। নতুন করে এলাকায় তৈরি আতঙ্ক। এর মাঝেই বাঘের মুখে পড়ে কোনওক্রমে প্রাণে বাঁচলেন যুবক। বাইক ঘুরিয়ে চম্পট দিয়ে নিজের অভিজ্ঞতা শোনালেন ওই যুবক। জানা গিয়েছে, রবিবার ভোরে বারো মাইল জঙ্গলের ভিতর সুতানের রাস্তায় বাঘের সামনে চলে আসেন স্থানীয় সুতান গ্রামের এক বাসিন্দা। বাঘটি তাঁকে আক্রমণ না করলেও আতঙ্কে কোনওক্রমে তিনি ফের রানীবাঁধের দিকে ফিরে যান।

ফিরে এসে তিনি জানান, “গত দু’দিন ধরে শুনছিলাম বিভিন্ন জায়গায় বাঘের পায়ের ছাপ দেখা যাচ্ছে। প্রথমে বিশ্বাস হচ্ছিল না। আজ ভোরে ছেলেকে বাইকে নিয়ে রানিবাঁধের দিকে যাচ্ছিলাম। ভোর ৪টা নাগাদ রানিবাঁধ থেকে সুতান গ্রামে ফেরার সময় বারো মাইলের জঙ্গলের ভিতর একটি সাঁকোর কাছে বাঘটিকে দাঁড়িয়ে থাকতে দেখি। আতঙ্কে আমি আবার রানিবাঁধের দিকে ফিরে যাই।”

আরও পড়ুন: নদিয়ায় বাংলাদেশ সীমান্তে খোঁজ মেলা বাঙ্কার পরিদর্শন বিএসএফ ও এনসিবির আধিকারিকদের

এদিকে বাঘ চোখে পড়ার খবর ছড়িয়ে পড়তে গোটা এলাকা জুড়ে ফের তৈরি হয়েছে আতঙ্ক। বারো মাইল জঙ্গলে একটি জোড়খালের কাছে বাঘের পায়ের ছাপও মিলেছে। বারো মাইল জঙ্গলের একদিকে ঝাড়গ্রামের কাঁকড়াঝোড় ও বেলপাহাড়ির জঙ্গল অন্যদিকে পুরুলিয়ার কুইলাপালের জঙ্গল। বন দফতরের ধারনা বারো মাইলের জঙ্গল থেকে বাঘটি যেকোনও সময় ঝাড়গ্রাম অথবা পুরুলিয়ায় প্রবেশ করতে পারে।

প্রসঙ্গত, গত বছর ডিসেম্বরে ওড়িশার সিমলিপাল থেকে বাঘিনী জিনত (Tigress Zeenat) ঝাড়খণ্ড হয়ে ঝাড়গ্রামের জঙ্গলে প্রবেশ করেছিল। বন দফতরকে বেশ বিপাকে ফেলে দেয় এই বাঘিনী। ১০ দিনের চেষ্টার পর বাঁকুড়া থেকে তাকে ধরতে সক্ষম হয় বনকর্মীরা। পরে তাকে ফের ওড়িশার সিমলিপালে পাঠিয়ে দেওয়া হয়।